মহাশ্বেতা দেবী বাংলা ভাষার প্রবীণ লেখকদের অন্যতম। সাহিত্যে অবদানের জন্য পেয়েছেন ভারতের জ্ঞানপীঠ, পদ্মশ্রী, পদ্মবিভূষণসহ আরো নানা পুরস্কার। এ-নারী অ্যাকটিভিস্ট স্বপ্ন দেখেছেন আদিবাসীদের অধিকার ও মর্যাদার। মানুষের স্বপ্নে হয়তো আবেগ থাকে, মোহান্ধও হন অনেকে; কিন্তু মহাশ্বেতা তা হননি। তিনি ঠিক উলটো। যা বলেছেন – তা করেছেন, পূর্ণ বিশ্বাস নিয়ে কাজ করেছেন। মাঠে গেছেন। মিশেছেন সবার সঙ্গে। একাকার হয়ে গেছেন। প্রসঙ্গত, কলেস্নালের কবি ও নাট্যকার মনীশ ঘটক (যুবনাশ্ব) তাঁর বাবা, নাট্যকার বিজন ভট্টাচার্য স্বামী আর কবি নবারুণ ভট্টাচার্য তাঁর একমাত্র সন্তান (যিনি দুবছর আগে প্রয়াত হয়েছেন) এবং বাংলা চলচ্চিত্রের আইকন ঋত্বিক ঘটক তাঁর কাকা। এমন লেখক-পরিবারে জন্মে মহাশ্বেতা অধিক জীবনঘনিষ্ঠ ছিলেন এবং প্রান্তিক মানুষের প্রতি ছিলেন তুমুল দায়বদ্ধ। নিছক শিল্পচর্চা তাঁর কাছে কোনো গুরুত্বপূর্ণ বিষয় নয়। শিল্পকে তিনি সমাজের প্রয়োজনে, অভ্যন্তরীণ সংগ্রামী-শক্তির উৎস হিসেবে দেখেছেন। এবং সেভাবেই কাজ করেছেন। তাঁর লেখায় ওই মানুষরাই এসেছে, সংঘবদ্ধভাবে। আদিবাসী, প্রান্তিক বা নিম্নবর্গীয় সব শ্রেণিহীন মানুষ তারা। যারা তাঁর প্রেরণার উৎস। কার্যত, তাদের শক্তিকেই তিনি শিল্পিত রূপ দিয়েছেন।